Document ID: 32014D0103

ROZHODNUTIE POLITICKÉHO A BEZPEČNOSTNÉHO VÝBORU EUFOR RCA/1/2014
z 19. februára 2014
o vymenovaní veliteľa ozbrojených síl EÚ pre vojenskú operáciu Európskej únie v Stredoafrickej republike (EUFOR RCA)
(2014/103/SZBP)
POLITICKÝ A BEZPEČNOSTNÝ VÝBOR,
so zreteľom na Zmluvu o Európskej únii, a najmä na jej článok 38,
so zreteľom na rozhodnutie Rady 2014/73/SZBP z 10. februára 2014 o vojenskej operácii Európskej únie v Stredoafrickej republike (EUFOR RCA) (1), a najmä na jeho článok 5,
keďže:
(1)
Na základe článku 5 rozhodnutia 2014/73/SZBP Rada poverila Politický a bezpečnostný výbor prijímať rozhodnutia o vymenovaní veliteľa ozbrojených síl EÚ pre operáciu EUFOR RCA.
(2)
Veliteľ operácie EÚ odporučil, aby za veliteľa ozbrojených síl EÚ pre operáciu EUFOR RCA bol vymenovaný brigádny generál Thierry LION.
(3)
Vojenský výbor EÚ toto odporúčanie podporuje.
(4)
V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami,
PRIJAL TOTO ROZHODNUTIE:
Článok 1
Týmto sa brigádny generál Thierry LION vymenúva za veliteľa ozbrojených síl EÚ pre vojenskú operáciu Európskej únie v Stredoafrickej republike (EUFOR RCA).
Článok 2
Toto rozhodnutie nadobúda účinnosť dňom jeho prijatia.
V Bruseli 19. februára 2014

Labels: 18
15
5